‘กรุงศรีออโต้’ตะลุยขายถึงตำบล
กรุงศรี ออโต้ เพิ่มทางลัดขายผ่านไปรษณีย์ ขยายฐานลูกค้าลงถึงระดับตำบล
11 ม.ค. 2555

กรุงศรี ออโต้ เพิ่มทางลัดขายผ่านไปรษณีย์ ขยายฐานลูกค้าลงถึงระดับตำบล
นายไพโรจน์ ชื่นครุฑ กรรมการผู้จัดการใหญ่ บริษัท อยุธยา แคปปิตอล ออโต้ ลีส หรือ กรุงศรี ออโต้ เปิดเผยว่า บริษัทได้ร่วมมือกับบริษัท ไปรษณีย์ไทย เพื่อเพิ่มช่องทางขายผ่านสาขาไปรษณีย์ทั่วประเทศ โดยลูกค้าสามารถเข้าไปใช้บริการขอรายละเอียดและแจ้งความต้องการขอใช้บริการสินเชื่อรถยนต์ของกรุงศรี ออโต้ได้ ทั้งในส่วนของสินเชื่อเพื่อคนมีรถ คาร์ ฟอร์ แคช และสินเชื่อเพื่อรถบ้าน แคช ทู คาร์
“การเพิ่มช่องทางขายผ่านไปรษณีย์เปรียบเสมือนเรามีสาขาลงไปถึงระดับตำบลเพิ่มขึ้น ซึ่งช่วงแรกก็มี 126 แห่ง แต่เดือน ก.พ. จะเพิ่มเป็น 500 แห่ง และภายในปีนี้คาดว่าเพิ่มเป็น 1,200 แห่ง เมื่อรวมกับสาขาธนาคารกรุงศรีอยุธยา 580 แห่ง และของกรุงศรี ออโต้อีก 41 แห่ง ก็มีประมาณ 1,821 แห่ง เท่ากับว่าเรามีสาขาที่ให้บริการลูกค้ามากที่สุดในขณะนี้ ซึ่งจะทำให้ปีนี้บริษัทยังคงรักษาการเติบโตที่ระดับ 2 หลักได้ต่อไป สอดคล้องกับยอดขายรถยนต์ใหม่ที่คาดว่าปีนี้ก็เติบโตเป็นตัวเลข 2 หลักเช่นกัน” นายไพโรจน์ กล่าว
สำหรับในปี 2554 บริษัทสามารถทำยอดสินเชื่อได้เกินเป้าที่ตั้งไว้ จากสินเชื่อใหม่ที่ตั้งเป้าไว้ 1 แสนล้านบาท และสินเชื่อคงค้างที่ตั้งเป้าไว้ 1.42 แสนล้านบาท
น.ส.อานุสรา จิตต์มิตรภาพ กรรมการผู้จัดการใหญ่ บริษัท ไปรษณีย์ไทย กล่าวว่า การร่วมมือกับกรุงศรี ออโต้ จะทำให้ภาคธุรกิจไม่ต้องลงทุนขยายสาขาเพิ่มมากนัก ซึ่งธุรกรรมทางการเงินทั้งหมดผ่านสาขาไปรษณีย์สร้างรายได้ให้กับบริษัทในสัดส่วน 6% ส่วนรายได้หลักยังมาจากธุรกิจไปรณีย์ โดยในปีที่ผ่านมีรายได้ 1.65 หมื่นล้านบาท กำไร 350 ล้านบาท และปีนี้ตั้งเป้าไว้ 1.7 หมื่นล้านบาท มีกำไร 600 ล้านบาท